Paulo Kɛ Timoteo | Biblia Mli Sane\nTimoteo​—Paulo Yelikɛbualɔ Hee\nOBLANYO ni onaa lɛ yɛ biɛ ni efata bɔfo Paulo he lɛ ji Timoteo. Timoteo kɛ eweku lɛ yɛ Listra. Atsɛɔ enyɛ gbɛi akɛ Eunike kɛ enaa hu akɛ Loise.\nShii etɛ nɔ ni Paulo yasaraa Listra nɛ. Aaafee afi nɛ loo shwɛ fioo ni ashɛ nakai, ni Paulo kɛ Barnaba ba biɛ klɛŋklɛŋ kwraa yɛ shiɛmɔ gbɛfãa nɔ. Ni amrɔ nɛɛ Paulo kɛ enaanyo Sila eku amɛsɛɛ amɛba ekoŋŋ.\nAni ole nɔ ni Paulo kɛɔ Timoteo lɛ? Eebi lɛ akɛ: ‘Ani obaasumɔ ni ofata mi kɛ Sila he? Wɔbaanyɛ wɔkɛ oyelikɛbuamɔ atsu nii ni wɔkɛshiɛ wɔtsɔɔ gbɔmɛi ni yɔɔ shɔŋŋ lɛ hu.’\nTimoteo ha hetoo akɛ: ‘Hɛɛ, masumɔ ni maya.’ No hewɔ lɛ, beni Timoteo shi eweku lɛ, etsɛɛɛ ni ekɛ Paulo kɛ Sila tee. Shi dani wɔɔkase amɛ gbɛfãa lɛ he nii lɛ, nyɛhaa wɔtaoa nɔ ni ba Paulo nɔ. Aaafee afii 17 nɛ kɛjɛ be mli ni Yesu jie ehe kpo etsɔɔ lɛ yɛ Damasko gbɛ lɛ nɔ.\nKaimɔ akɛ, Paulo ba Damasko koni ebaye Yesu kaselɔi lɛ awui, shi amrɔ nɛɛ, lɛ diɛŋtsɛ hu ebatsɔ̃ kaselɔ! Sɛɛ mli lɛ henyɛlɔi komɛi kpaŋ akɛ amɛbaagbe Paulo ejaakɛ amɛsumɔɔɔ Yesu he saji ni etsɔɔ lɛ. Shi kaselɔi lɛ ye bua Paulo ní ejo foi. Amɛkɛ lɛ wo kɛntɛŋ mli ni amɛshiu lɛ kɛyaje maŋ lɛ gbogbo lɛ sɛɛ.\nYɛ no sɛɛ lɛ, Paulo tee Antiokia koni eyashiɛ yɛ jɛmɛ. Biɛ ji he ni atsɛ Yesu sɛɛnyiɛlɔi lɛ yɛ klɛŋklɛŋ akɛ Kristofoi. Kɛkɛ ni atsu Paulo kɛ Barnaba kɛjɛ Antiokia kɛtee maji ni yɔɔ shɔŋŋ lɛ anɔ kɛha shiɛmɔ he gbɛfãa. Maji ni amɛyasara lɛ ateŋ ekome ji Listra, Timoteo maŋ lɛ.\nAgbɛnɛ, aaafee no sɛɛ afi lɛ, Paulo ku sɛɛ eba Listra ekoŋŋ yɛ egbɛfãa ni ji enyɔ lɛ nɔ. Beni Timoteo kɛ Paulo kɛ Sila shi lɛ, ani ole he ni amɛtee? Kwɛmɔ shikpɔŋ he mfoniri lɛ, ni ohã wɔkase nɛkɛ maji nɛɛ ekomɛi ahe sane.\nKlɛŋklɛŋ lɛ, amɛtee Ikoniom ni bɛŋkɛ jɛmɛ lɛ, kɛkɛ ni amɛtee maŋ ni ji enyɔ ni atsɛɔ lɛ Antiokia lɛ mli. No sɛɛ lɛ amɛfã gbɛ kɛtee Troia, ni amɛbaho Filipi, Tesalonika kɛ Beroia. Ani oona Ateene yɛ shikpɔŋ he mfoniri lɛ nɔ? Paulo shiɛ yɛ jɛmɛ. No sɛɛ lɛ, amɛye afi kɛ fã ni amɛkɛshiɛ yɛ Korinto. Yɛ naagbee lɛ, amɛyahi shi fioo yɛ Efeso. Kɛkɛ ni amɛkɛ lɛlɛ ku amɛsɛɛ kɛba Kaisarea, ni amɛfã gbɛ kɛtee Antiokia yɛ yiteŋgbɛ, ni Paulo hi jɛmɛ.\nNo hewɔ lɛ, Timoteo fã gbɛ shitoi ohai abɔ ni eye ebua Paulo ni ekɛshiɛ “sanekpakpa” lɛ ni amɛkɛje Kristofoi asafoi pii ashishi. Kɛji oda lɛ, ani obaafee Nyɔŋmɔ sɔɔlɔ anɔkwafo tamɔ Timoteo?\nBɔfoi lɛ Asaji 9:19-30; 11:19-26; yitsei 13 kɛyashi 17; 18:1-22.\nKɛmaje Mɔ Ko Kɛmaje Mɔ Ko Timoteo​—Paulo Yelikɛbualɔ Hee\nmy sane 110